Чара быел 90 яшен тутыручы гаҗәеп хатын-кыз, ана, әби, педагогия хезмәте һәм сугыш ветераны Нина Телешеваны тәбрик итүдән башланды. Район башлыгы Камил Гилманов юбилярга чәчәк бәйләме һәм истәлекле бүләк тапшырды. Тамашачылар сәхнәгә күтәрелүче 30 ел бергә гомер иңгә-иң куеп яшәүче Иске Ильдеряктан ирле-хатынлы-Лидия һәм Георгий Горбуновларны көчле алкышлар белән каршыладылар. Район башлыгы аларга 2008 елда "Россия Федерациясендә гаилә, мәхәббәт һәм тугрылык көне"н үткәрү буенча оештыру комитеты тарафыннан билгеләнгән "Мәхәббәт һәм тугрылык өчен" истәлекле медален тапшырды (рәсемдә). Бу медальгә 25 ел бергә тату гомер итеп, гаилә ныклыгы белән башкаларга үрнәк булган, тормышта уңышларга ирешкән һәм балаларын да җәмгыятькә файдалы кешеләр итеп тәрбияләгән парлар да лаек. Бу көнне андый парлар аз түгел иде. Савруш авылыннан бергә 55 ел гомер кичергән Юлия Акимовна һәм Сергей Андреевич Пильщиковлар иң бай тормыш тәҗрибәсе туплаган пар булды. Түбән Баландадан ирле-хатынлы Копаневлар, Иске Ибрайдан Рушания һәм Фәтхелислам Гиззәтуллиннар, Иске Кыязлыдан Минегөл һәм Мәүлет Вәлиевлар, Зәкия һәм Минсабир Заһидуллиннар, Иске Татар Адәмсуыннан Рәйлә һәм Хәлим Әхмәтҗановлар һәм Шәрбәннән Әлфия белән Рәис Әхмәтшиннар бер-берсенә тугры булып, бер-берсенә терәк булып 50 ел гомер кичергәннәр. 55 һәм 50 ел бергә яшәгән парларны район башлыгы ихластан тәбрик итте. Алар гаилә тормышында гына түгел, хезмәттә дә үрнәк булып, үзләренең тырышлыклары, хезмәт сөючәнлекләре белән кече ватаннары данын еракларга таныттылар, дип билгеләп үтте ул.